केजरीवाल की गारंटी: उत्तराखंड में सरकार बनी तो हर परिवार की 300 यूनिट और किसानों की बिजली मुफ्त
‘आप’ संयोजक ने कहा, ''उत्तराखंड में खुद सत्ताधारी पार्टी कहती है कि मेरा सीएम निकम्मा है और विपक्ष के पास तो नेता ही नहीं है. दोनों पार्टियों को उत्तराखंड की चिंता नहीं है, वे केवल सत्ता की लड़ाई लड़ रही हैं.
Trending Photos
देहरादून: उत्तराखंड में सरकार बनती है, तो आम आदमी पार्टी हर परिवार को 300 यूनिट तक और किसानों को खेती के लिए मुफ्त बिजली देगी. दिल्ली के मुख्यमंत्री और आम आदमी पार्टी के संयोजक अरविंद केजरीवाल ने रविवार को देहरादून में यह ऐलान किया. उन्होंने कहा कि उत्तराखंड में अगले साल होने वाले विधानसभा चुनाव में अगर हमारी सरकार बनती है तो बिजली के सभी पुराने बिल माफ कर देगी और 24 घंटे बिजली देगी.
उत्तराखंड वालों को दिल्ली वाला विकास चाहिए
केजरीवाल ने कहा कि उत्तराखंड के लोग भी चाहते हैं कि दिल्ली की तरह यहां भी विकास हो. उन्होंने कहा, ''मैं जो कहता हूं, वह चुनावी जुमला नहीं होता है. यह केजरीवाल की गारंटी है. उत्तराखंड के बिजली मंत्री ने 100 यूनिट बिजली फ्री और 100 से 200 यूनिट बिजली हाफ रेट पर देने का ऐलान किया था, लेकिन उनका ऐलान भी 15 लाख के चुनावी जुमले जैसा निकला.''
‘आप’ संयोजक ने कहा, ''उत्तराखंड में खुद सत्ताधारी पार्टी कहती है कि मेरा सीएम निकम्मा है और विपक्ष के पास तो नेता ही नहीं है. दोनों पार्टियों को उत्तराखंड की चिंता नहीं है, वे केवल सत्ता की लड़ाई लड़ रही हैं. उत्तराखंड के सामने दो माॅडल हैं. पहला, जिसमें सरकारें घाटे में चलती हैं व भ्रष्टाचार होता है. दूसरा नफे में सरकार है, शानदार स्कूल और अस्पताल बन रहे हैं. यह उत्तराखंड के लोगों को तय करना है कि कौन सा माॅडल चाहिए.''
भगवान ने उत्तराखंड को सबकुछ तो दिया है
अरविंद केजरीवाल ने देहरादून में प्रेस वार्ता को संबोधित करते हुए कहा कि उत्तराखंड को हम देवभूमि मानते हैं. भगवान ने उत्तराखंड को देने में कोई कसर नहीं छोड़ी. नदियां हैं, पहाड़ हैं, पेड़ हैं, वनस्पतियां हैं, जड़ी बूटियां हैं. उत्तराखंड में मेहनती लोग हैं, अच्छे लोग हैं, ईमानदार लोग हैं, लेकिन उत्तराखंड के नेताओं ने और उत्तराखंड की पार्टियों ने राज्य को बर्बाद करने में कोई कसर नहीं छोड़ी.
दो पार्टियों के बीच पिस रहे हैं उत्तराखंड वासी
दिल्ली के मुख्यमंत्री ने कहा कि आज उत्तराखंड के अंदर दो पार्टियां हैं. जैसे चक्की होती है, चक्की के दो पाट होते हैं. उन चक्की के दो पाटों के अंदर दाने पिसते हैं. ऐसे ही इन दो पार्टियों के बीच में पिछले 20 साल से उत्तराखंड और उत्तराखंड की जनता पिस रही है. इन दोनों पार्टियों ने बड़ी अच्छी सेटिंग कर रखी है. आपस में बड़ी अच्छी सहमति बना रखी है. आप 2000 से उठा कर देख लो. एक बार तुम लूटो और एक बार हम लूटेंगे. यही चला आ रहा है.
सत्ताधारी दल खुद कहता है मेरा सीएम बेकार है
‘आप’ संयोजक ने कहा कि अभी हम देख रहे हैं कि सत्ताधारी पार्टी के पास सीएम ही नहीं है. एक बनता है, फिर सत्ताधारी पार्टी को लगता है कि यह निकम्मा है, फिर दूसरे को बनाते हैं और कहते है 00004000 कि नहीं यह भी निकम्मा है. मेरे ख्याल से 70 साल के भारत के इतिहास में यह पहली बार हो रहा होगा कि कोई पार्टी खुद ही कहती है कि हमारा सीएम बेकार है, वैसे तो विपक्ष वाले कहते हैं कि यह पार्टी या सीएम खराब है, लेकिन यह खुद ही कह रहे हैं कि हमारा सीएम खराब है.
यहां विपक्ष के पास नेता ही नहीं है: केजरीवाल
वहीं, विपक्ष के पास नेता नहीं है. वहां पर विपक्ष का नेता चुनने के लिए पिछले महीने भर से दिल्ली के चक्कर काटे जा रहे हैं. उत्तराखंड की जनता के विकास के बारे में कौन सोचेगा? क्या इन दोनों पार्टियों में से किसी भी पार्टी को उत्तराखंड की जनता की चिंता है? उत्तराखंड की जनता के बारे में कौन सोचेगा? उत्तराखंड के विकास के बारे में कौन सोचेगा? इन दोनों पार्टियों को कोई चिंता नहीं है, यह केवल सत्ता और कुर्सी की लड़ाई लड़ रही हैं.
बिजली बनाने वाले उत्तराखंड में फ्री बिजली नहीं
केजरीवाल ने कहा कि उत्तराखंड बिजली बनाता है और दूसरे राज्यों को बिजली बेचता है. फिर भी उत्तराखंड वासियों को बिजली इतनी महंगी क्यों मिलती है? क्या कभी किसी भी सरकार ने उत्तराखंड वासियों को फ्री में बिजली या सस्ती बिजली देने के बारे में सोचा? नहीं सोचा. उनके पास समय ही नहीं है. टिहरी बांध बनाने के लिए जिन लोगों की जमीनें ली गई थी, जिन लोगों के रिसोर्सेज लिए गए थे, उनको वादा किया गया था कि तुम लोगों फ्री में बिजली दी जाएगी. क्या उनको फ्री में बिजली मिली?
जो काम 70 साल में नहीं हुआ हम कर रहे हैं
‘आप’ संयोजक ने कहा कि दिल्ली में उत्तराखंड के बहुत लोग रहते हैं. मुझे लगता है कि शायद उत्तराखंड के हर परिवार से या तो कोई दिल्ली में रहता होगा या दोस्त होगा या रिश्तेदार होगा. जब वे वापस आते हैं, आपस में चर्चा करते हैं, फोन पर बात होती है, तो वे बताते हैं कि दिल्ली में किस तरह से विकास हो रहा है. जो काम 70 साल में सारी पार्टियां मिलकर देश के किसी भी कोने में नहीं कर पाईं, वे काम आज दिल्ली के अंदर हो रहे हैं.
दिल्ली में खूब विकास कर रही है हमारी पार्टी
केजरीवाल ने कहा कि दिल्ली में स्कूल बन रहे हैं, अस्पताल और सड़कें बन रही हैं. पानी, बिजली समेत हर क्षेत्र में दिल्ली के अंदर विकास हो रहा है. अब उत्तराखंड के निवासी भी चाहते हैं कि जैसा दिल्ली के अंदर विकास हो रहा है, वैसा ही विकास उत्तराखंड में भी हो. यहां भी स्कूल अच्छे होने चाहिए. यहां भी अस्पताल अच्छे होने चाहिए. उत्तराखंड के लोग मन बना चुके हैं कि उत्तराखंड के अंदर आम आदमी पार्टी की सरकार लानी है.
अरविंद केजरीवाल जो कहता है, वह करता है
अरविंद केजरीवाल ने कहा, ''मैं उत्तराखंड के लोगों को भरोसा दिलाना चाहता हूं कि जितने अच्छे काम दिल्ली में हुए हैं, वह तो करेंगे ही करेंगे. स्कूल भी अच्छे बनाएंगे, अस्पताल भी अच्छे बनाएंगे, बिजली भी अच्छी करेंगे, पानी भी अच्छा करेंगे. यहां पर खेती भी अच्छी करेंगे, कानून व्यवस्था समेत और भी खूब सारे अच्छे काम करेंगे. मैं जो कहता हूं, वह चुनावी जुमला नहीं होता है, केजरीवाल जो कहता है, वह करता है, यह केजरीवाल की गारंटी है.''
पहली कलम से 300 यूनिट बिजली फ्री कर देंगे
दिल्ली के मुख्यमंत्री ने कहा कि उत्तराखंड के किसानों को मुफ्त बिजली दी जाएगी. किसान सबसे गरीब आदमी है और उस किसान से भी हम बिजली के पैसे लेते हैं. अगर उसको थोड़ी सी हम सहूलियत दे देंगे, तो उसकी जेब में थोड़े से पैसे आ जाएंगे. उसकी जेब में थोड़े से पैसे आएंगे तो वह अपने बच्चों को और अच्छी तरह पाल लेगा. किसानों को खेती की बिजली मुफ्त की जाएगी. हमारी गारंटी है, आम आदमी पार्टी की सरकार बनने के बाद पहली कलम से आपकी 300 यूनिट बिजली मुफ्त कर दी जाएगी.
लोगों से आम आदमी पार्टी जॉइन करने की अपील
‘आप’ संयोजक ने कहा कि जितने भी देश भक्त लोग हैं, जितने भी उत्तराखंड को प्यार करने वाले लोग हैं, जो लोग भी उत्तराखंड का विकास चाहते हैं, ऐसे लोग जो दूसरी पार्टियों में अपने आप को कुंठित महसूस कर रहे है और ईमानदार लोग हैं, उन सबको मैं आमंत्रित कर रहा हूं. अभी तक आपकी मजबूरी थी कि आप दूसरी पार्टियों में थे. अब एक अच्छी पार्टी आ गई है. उत्तराखंड की राजनीति करवट ले रही है. उत्तराखंड की राजनीति बदलने वाली है. उत्तराखंड की दिशा और दशा बदलने वाली है. आप सब लोग आइए और आम आदमी पार्टी जॉइन कीजिए.
WATCH LIVE TV
More Stories
hin_Deva hin_Deva eng_Latn hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva eng_Latn eng_Latn